**INFORMATĪVAIS ZIŅOJUMS**

**par Latvijas nostāju 2011.gada 24.-26.marta Eiropas Savienības Vides ministru neformālajā sanāksmē izskatāmajos jautājumos**

**Vides ministru neformālās sanāksmes darba kārtība**

2011.gada 24.-26.martā paredzēta Vides ministru neformālā sanāksme, kuras laikā notiks debates par ūdens apsaimniekošanas jautājumiem,visaptverošu klimata pārmaiņu politiku pēc 2012.gada un Eiropas Komisijas 8.martā publicēto paziņojumu „Ceļakarte pārejai uz konkurētspējīgu zema oglekļa ekonomiku 2050.gadā”.

**1. Ūdens apsaimniekošanas jautājumi**

Ilgtspējīga ūdens resursu apsaimniekošana šobrīd ir aktuāla gan Eiropas, gan pasaules līmenī. Tā ir arī viena no Ungārijas prezidentūras prioritātēm. Tādēļ prezidentūra aicina vides ministrus diskutēt par ūdens apsaimniekošanas jautājumiem. Saskaņā ar Ūdens struktūrdirektīvu Eiropas Komisija 2012 gadā plāno publicēt visaptverošu dokumentu novērtējot esošo ūdens sektora politiku un iezīmējot nākotnes politikas virzienus ūdens sektorā (Blueprint to Safeguard Europe’s Water Resources – „Blueprint”). Ir paredzēts izvērtēt arī klimata pārmaiņu un ūdens politikas sinerģiju, integrētā pārvaldības sistēmas darbu ekstrēmos hidroloģiskos gadījumos, efektīvu dabas resursu izmantošanu, ekosistēmu pakalpojumu lomu, starptautiskās sadarbības nozīmīgumu un ūdens politikas integrāciju citās Eiropas Savienības politikās.

Prezidentūra sagatavojusi sekojošus diskusiju jautājumus:

1. *Kādas aktivitātes prioritāri būtu nepieciešamas, lai sasniegtu ES2020 stratēģijā izvirzītos mērķus saistībā ar vadošo iniciatīvu “Resursu efektīva Eiropa”?*

Ūdens resursu efektivitātes paaugstināšana ir būtiskākā prioritāte. Kā instrumenti mērķu sasniegšanai varētu tikt izmantoti investīciju veicināšana ūdens efektīvās tehnoloģijās, vienotu prasību izstrādāšana precēm un produktiem, kuri izmanto ūdeni. Aktīvāk jāintegrē upju baseinu apsaimniekošanas plāni vienotā valsts attīstības plānošanā. Arī reģionos, kuros ūdens trūkums vai sausums nav problēma, kā Latvijā, laba ūdens resursu apsaimniekošana samazina piesārņojuma daudzumu un veicina ūdens kvalitātes uzlabošanos. Tāpēc būtiska nozīme ir kvalitatīvai un savlaicīgai Ūdens struktūrdirektīvas prasību ieviešanai, tai skaitā pārrobežu upju baseinos.

Svarīgs ir Eiropas Savienības atbalsts izpratnes veicināšanai patērētājiem par ūdens lietošanas paradumiem un to maiņu gan valstīs, kur ir ūdens trūkums (kur nepieciešams radīt izpratni gan par problēmas nozīmīgumu, gan par to, ko var darīt individuālais lietotājs kopējā mērķa sasniegšanai), gan arī ar ūdeni bagātās valstīs, kur ūdens resursu efektīvai izmantošanai netiek pievērsta tik liela uzmanība. Tomēr šie aspekti ir atšķirīgi katrā upju baseina teritorijā un pat upju baseina apakšbaseinos un atšķiras starp valstīm, tāpēc šeit nav nepieciešams stingrs regulējums Eiropas Savienības likumdošanā. Atzīstot, ka adekvāta maksa par ūdeni var būt efektīvs ekonomisks instruments, tomēr nevaram ignorēt tādu svarīgu aspektu, kā cilvēku maksātspēju, lai nodrošinātu ūdens pieejamību katram iedzīvotājam.

1. *Kādi ir šķēršļi integrēt ūdens politiku citās politikās?*

Citu politiku (piemēram, lauksaimniecības politika) veidošanas procesā ne vienmēr apzinās, ka ūdens un ūdens ekosistēmas ir vitāli resursi, kuri nodrošina dažādu ekonomikas nozaru funkcionēšanu un ūdens kvalitātei ir tieša ietekme uz šo nozaru izmaksu efektivitāti. Plašāka izpratne par ūdens ekosistēmu pakalpojumiem un to kompleksumupalīdz novērst konfliktus starp dažādu nozaru politikām un rāda ceļu uz ilgtspējīgiem risinājumiem.

Dažreiz ūdens politika vai atsevišķi tās elementi tiek vērtēti kā mazāk nozīmīgi, jo tie nav tieši saistīti ar Eiropas Savienības finanšu instrumentiem (izņemot Notekūdeņu un Dzeramā ūdens direktīvas) un tādējādi to ieviešanai un nodrošināšanai būtu jāizmanto citu politikas sektoru pieejamais finansējums (piemēram, Kopējā lauksaimniecības politika), kuru prioritātēs šobrīd nav laba ūdens kvalitāte un efektīva ūdens resursu izmantošana.

Tādēļ nākotnē ir jāstiprina ūdens politikas mērķu un aktivitāšu sasaiste ar citiem politikas sektoriem, īpaši, gadījumos, ja rezultātus var konkrēti izmērīt un novērtēt. Piemēram, Kopējā lauksaimniecības politika nosaka obligātās pārvaldības prasības, t.sk. ūdens aizsardzībai un atbalsta rīcības, kuras veicina ūdens aizsardzību (piemēram,buferjoslu izveidošana u.tml.).

Ne vienmēr ūdens politikas mērķi ir viegli piemērojami, īpaši attiecībā uz kvantitatīviem mērķiem un to integrēšanu citu politiku mērķos. Kopējais mērķis – „laba virszemes un pazemes ūdeņu kvalitāte” šķiet viegli saprotams, bet, kad to ir nepieciešams integrēt dažādu sektoru konkrētos mērķos, (kvalitatīvos un/vai kvantitatīvos), tad tas kļūst sarežģītāk.

Trūkst arī pietiekamu zinātnisku pamatojumu un pierādījumu vides kvalitātes mērķu nesasniegšanas ietekmei uz, piemēram, lauksaimnieciskās ražošanas kvalitāti, resursu pieejamību.

1. *Kā ES pieejamie finanšu avoti esošajā daudzgadu finanšu ietvarā var tik mobilizēti un strukturēti izmantošanai ūdens sektorā?*

Latvija veiksmīgi izmanto ES struktūrfondu finansējumu, lai attīstītu dzeramā ūdens un notekūdeņu infrastruktūru visā Latvijas teritorijā. Šos finanšu instrumentus izmantojam arī plūdu riska samazināšanai. Esošā ES budžeta struktūra ir optimāla. Galvenais uzdevums ir pārdomāti un efektīvi izmantot esošos līdzekļus ūdens resursu apsaimniekošanai.

1. *Kādus alternatīvus/inovatīvus finanšu instrumentus/avotus redziet lai īstenotu mērķus ūdens sektorā nākamajā daudzgadu finanšu ietvarā?*

Pirmkārt, ir nepieciešams arī turpmāks atbalsts ūdens infrastruktūras sakārtošanai, kā arī tālākai Ūdens struktūrdirektīvas ieviešanai. Ūdens ir viens no būtiskiem resursiem, kura ilgtspējīga izmantošana un efektivitātes paaugstināšana ir jāsekmē vispārējā resursu efektivitātes paaugstināšanas kontekstā stratēģijas ES 2020 ietvaros. Bez tam, ūdens izmantošanas apsvērumus ir jāiekļauj arī citu nozaru politikās, līdz ar to nodrošinot finansējumu ūdens taupīšanas un ūdens kvalitātes nodrošināšanas pasākumiem arī, piemēram, pārskatītajā Kopējā lauksaimniecības politikā.

Latvija atzīst, ka jāturpina analizēt iespējas piesaistīt alternatīvus finanšu avotus ūdens sektora mērķu sasniegšanai, piemēram, piesaistot privāto sektoru. Vienlaikus, atzīstot, ka inovatīvie finanšu avoti varētu palīdzēt sasniegt mērķus ūdens apsaimniekošanas jomā.

1. *Kā Ūdens resursu ietekme (“Blueprint”) var vislabāk dod ieguldījumu Eiropas Savienības Ūdens politikas ieviešanā?*

Ūdens resursu ietekmei vispirms ir jābūt balstītai uz upju baseinu apsaimniekošanas plānu novērtējumu. Bez tā nav iespējams izdarīt secinājumus par esošās ūdens politikas būtiskākajiem trūkumiem. Otrkārt, šādam novērtējumam ir jādod skaidras un nepārprotamas norādes citiem sektoriem, kuros vēlamies integrēt ūdens politiku, kas būs turpmākās Eiropas Savienības ūdens politikas prioritātes un galvenie instrumenti, norādot, kur šī integrācija ir visvairāk nepieciešama.

1. *Kā ar ūdeni saistītie ekosistēmas pakalpojumi un zaļā infrastruktūra var palīdzēt klimata izmaiņu novēršanā un dot ieguldījumu bioloģiskās daudzveidības ilgtspējības nodrošināšanā? Kā šie pakalpojumi var veicināt ūdens apsaimniekošanu*?

Daudzos gadījumos zaļā infrastruktūra labvēlīgi ietekmē gan ūdens apsaimniekošanu (piesārņojuma novēršana), gan dabas un bioloģiskās daudzveidības saglabāšanu. Šāda ietekme ir jāņem vērā lēmumu pieņemšanas procesā sadalot finansējumu un attīstot infrastruktūru. Pilna ekosistēmu pakalpojumu apzināšana var veicināt arī Ūdens struktūrdirektīvas prasību ieviešanu, jo atspoguļo visas patiesās izmaksas.

Ūdens teces un ūdens tilpnes jāapskata kā vienots hidroloģisks komplekss ar visām krasta struktūrām (piemēram, palienēm). Palieņu saglabāšana un to funkciju saglabāšanās jāstimulē ar atbalsta mehānismiem, galvenokārt, Kopējās lauksaimniecības politikas ietvaros. Kā atsevišķs hidroloģisks elements jāapskata purvi ar visām to ekoloģiskajām funkcijām, starp kurām viena ir arī ūdens resursu akumulēšana. Jāizvērtē no bioloģiskās daudzveidības saglabāšanas un klimata pārmaiņu mazināšanas viedokļa palieņu, mitrāju un purvu ilgtspējīgu apsaimniekošanu.

1. *Kāda ir starptautiskās sadarbības loma integrētā ekstrēmu hidroloģisko notikumu pārvaldībā?*

Agrās brīdināšanas sistēmas, informācijas apmaiņa, kura lielā mērā jau šobrīd tiek nodrošināta caur Upju Komisijām Viduseiropā, ir ļoti nozīmīga plūdu risku samazināšanā, tomēr Latvijas gadījumā šī sistēma nav pielietojama, jo nedod informāciju par trešajām valstīm. Plūdi Latvijā nav tik lieli kā Rietumu un Centrālajā Eiropā, tomēr Latvijai tie sagādā vienu no lielākajiem dabīgajiem riskiem, tāpēc uzskatām, ka noderīgi ir kopprojekti, kuri realizē un veicina kompetento iestāžu sadarbību un gatavību (glābšanas dienesti u.tml.) un kuri tiek atbalstīti no Eiropas Savienības pārrobežu sadarbības programmām. Tie rada un veicina praktisko sadarbību, paaugstina kapacitāti (gan tehnisko, gan cilvēkresursu) un paaugstina gatavību nodrošināt palīdzību kaimiņvalstīm.

Īpaši jāuzsver starptautisko līgumunozīmīgumu plašākā nozīmē, taču šajā jomā vēl ir daudz darba, tāpēc Latvija vēlas vērst Prezidentūras uzmanību ES- Krievijas sadarbības kontekstā attiecībā uz ES un tās dalībvalsts Latvijas līguma projektu ar Krievijas Federāciju un Baltkrievijas Republiku par Daugavas upes apsaimniekošanu un aizsardzību, jo tikai labs juridiskais pamats var samazināt pārrobežu riskus un veicināt upju baseinu apsaimniekošanas plānu ieviešanu. Diemžēl šī Latvijai svarīgā līguma virzība notiek pārāk lēni.

**2.Visaptveroša klimata pārmaiņu politika pēc 2012.gada**

Latvijas nostāja par atsevišķiem starptautiskās klimata politikas aspektiem apstiprināta, gatavojoties 2010.gadā un 2011.gadā notikušajām Vides ministru padomes sanāksmēm.

Latvija atzinīgi novērtē Kankūnas konferencē panākto vienošanos, kas rada labu pamatu turpmākām darbībām juridiski saistošas vienošanās sasniegšanai par klimata politikas režīmu pēc 2012.gada. Latvijai ir būtiski, lai visaptverošā juridiski saistošā vienošanās aptvertu visas lielākās pasaules ekonomikas.

Kopumā Latvija ir ieinteresēta, lai tiktu turpinātas sarunas par globālas, visaptverošas un juridiski saistošas vienošanās par klimata pārmaiņu politikas režīmu pēc 2012.gada panākšanai. Kopējais 2oC mērķis (samazināt siltumnīcefekta gāzu emisijas tā, lai globālais temperatūras pieaugums nepārsniegtu 2o C virs pirmsindustriālā līmeņa) ir sasniedzams tikai ar visu pasaules valstu aktīvu līdzdalību (ES valstu kopējais emisiju apjoms ir tikai 12% no pasaules emisijām).

Diskusijām Prezidentūra sagatavojusi vairākus jautājumus:

1. *Kādu laika grafiku jūs prognozējat iespējai sasniegt juridiski saistošu sarunu iznākumu, kas ietvertu lielākās emitētājvalstis? Vai vidēja termiņa perspektīvā ES būtu akceptējams risinājums, kas par pamatu izmantotu juridiski nesaistošus lēmumus Klimata konvencijas procesa ietvaros 2011-2012.gadā un censtos panākt visaptverošu juridiski saistošu režīmu 2013-2015.gada pārskatīšanas procesā?*

Latvija uzskata, ka nākotnes vienošanās ir jābūt juridiski saistošai un tai jāaptver visas lielākās emitētājvalstīm, jo īpaši ASV un Ķīnai. Pretējā gadījumā uzskatām, ka nākotnes klimata politikas režīms radīs virkni nekonsekvenču, piemēram, tirgus kropļojumus, oglekļa emisiju pārvirzes, kā arī nedos pilnvērtīgu globālu efektu siltumnīcefekta gāzu emisiju samazināšanā.

Vienlaikus Latvija saprot sarežģīto politisko situāciju starptautiskajās sarunās un nepieciešamību rast kompromisus. Tādēļ varam dot atbalstu 2011.-2012.gadā pieņemt juridiski nesaistošus lēmumus un veidot juridiski saistošu aptvērumu 2013.-2015.gadā ar nosacījumu, ka tiek ievēroti līdz šim ES valstu vadītāju līmenī pieņemtie lēmumi, ka pāreja uz stingrākiem emisiju samazināšanas mērķiem notiek, ievērojot nosacījumu par līdzvērtīgiem emisiju samazinājumiem attīstīto valstu grupā un emisiju ierobežojumiem jaunattīstības valstu grupā.

1. *Kādus riskus un kādus ieguvumus jūs saskatāt gadījumā, ja, paužot savu sarunu pozīciju, ES piekristu īsam otrajam Kioto saistību periodam, ņemot vērā īsa un vidēja termiņa ietekmes uz oglekļa tirgu, sasniedzot līdzsvarotu iznākumu Durbanas klimata konferencē un pēc tās? Kāds varētu būt šādas vienošanās sasniegšanai pareizākais laika grafiks, ja tāds vispār iespējams?*

Latvija nesaskata lielas problēmas, ja tiek pieņemts īsāks Kioto protokola otrais saistību periods. Vienlaikus uzskatām, ka garākam periodam (piemēram, 2013.-2020.gads) ir vairākas priekšrocības – lielāka skaidrība par nākotnes mērķiem, tostarp, lielāka oglekļa tirgus stabilitāte, perioda sakritība ar šobrīd ES līmenī izveidoto klimata politikas režīmu (2008.gada nogalē panāktā vienošanās par klimata un enerģētikas normatīvo aktu kopumu). Atgādinām Latvijas nostāju, ka nākotnes vienošanās jāaptver visas lielākās emitētājvalstis un izsakām priekšroku noslēgt vienu juridisku instrumentu. Tomēr, ja tiek lemts par Kioto protokola 2.saistību perioda noslēgšanu, norādām, ka tās noslēgšanai jānoris vienlaikus ar vienošanās Klimata konvencijas ceļas ietvaros. Dodam priekšroku iespējami ātrai vienošanās noslēgšanai, kas ievēro ES un Latvijas intereses.

1. *Kāda pieeja un pasākumi 2011.gadā varētu nodrošināt labāku esošo Kioto protokola elastīgo mehānismu turpināšanos un oglekļa tirgus drošību pēc Kioto protokola 1.sasitību perioda beigām?*

Norādām, ka par vairumu jautājumu ir jau panākta politiska vienošanās. 2011.gadā aicinām aktīvi diskutēt par vēl neskaidrajiem jautājumiem un uzsākt darbu dalībvalstu konferences lēmumu sagatavošanā, lai attiecīgus lēmumus pieņemtu tuvākajās dalībvalstu konferencēs, piemēram, Klimata konference Durbanā, kas notiks šī gada nogalē.

**3.Eiropas Komisijas publicētais paziņojums „Ceļa karte pārejai uz konkurētspējīgu zema oglekļa ekonomiku 2050.gadā”**

Vides ministru neformālajā padomē norisināsies pirmās diskusijas par 8.martā publicēto Eiropas Komisijas paziņojumu „Ceļakarte pārejai uz konkurētspējīgu zema oglekļa ekonomiku 2050.gadā”.

Eiropas Komisija meklē ekonomiski efektīvus veidus, kā Eiropas ekonomika varētu kļūt klimatam draudzīgāka un ar mazāku enerģijas patēriņu. Līdz 2050.gadam Eiropā varētu samazināt lielāko daļu siltumnīcefekta gāzu emisiju un tīro tehnoloģiju izmantošana ir Eiropas ekonomikas nākotne. EK publicētais paziņojums ir kā ieguldījums ES 2020 stratēģijai un tās vadošajā iniciatīvā Resursu efektīva Eiropa.

Ar paziņojumu "Ceļakarte pārejai uz konkurētspējīgu zemu oglekļa emisiju ekonomiku 2050.gadā" analīzi tiek apstiprināts, ka ES ir uz pareizā ceļa, lai sasniegtu 20% emisiju samazinājumu 2020.gadā, kā arī īstenojot energoefektivitātes mērķus, Eiropa 2020.gadā var sasniegt lielāku emisiju samazinājumu. Paziņojumā tiek meklētas iespējas un iezīmēts plāns pārejai uz zema oglekļa ekonomiku atbilstoši ilgtermiņa mērķim samazināt emisijas par 80 līdz 95% līdz 2050.gadam, par ko ir vienojušies Eiropas valstu vadītāji un valdības. Paziņojumā norādīts, kā nozares, kas rada Eiropas emisijas - enerģijas ražošana, rūpniecība, transports, ēkas un būvniecība, kā arī lauksaimniecība - var veikt pāreju uz zemas oglekļa emisiju ekonomiku turpmākajās desmitgadēs.

Latvija kopumā pozitīvi vērtē Eiropas Komisijas centienus izstrādāt paziņojumu par pāreju uz zema oglekļa ekonomiku Latvija. turpina vērtēt un analizēt EK izstrādāto paziņojumu, tādēļ šobrīd pausts sākotnējais vispārējais novērtējums par to.Tas ir svarīgs solis virzoties uz ekonomikas pāreju, kas kļūtu neatkarīga no fosilajiem resursiem, vienlaikus saglabājot konkurētspēju pasaules tirgos un resursus nākamajām paaudzēm. Latvija piekrīt Komisijai, ka ilgtermiņa plānošana ir svarīga, lai īstenotu pāreju uz zema oglekļa ekonomiku izmaksu efektīvā veidā un uzsver, ka šo plānu realizācijā ir jāņem vērā valstu individuālie apstākļi, tādi kā izmaksas pasākumu īstenošanā un finanšu pieejamība pasākumu īstenošanā. Tāpēc atgādinām, ka nepieciešams veikt piedāvātās politikas ietekmes izvērtējumu dalībvalstu līmenī.

Diskusijām Prezidentūra sagatavojusi vairākus jautājumus:

1. *Kādi ir būtiskākie pagrieziena punkti ceļā uz zema oglekļa ekonomiku, un līdz kuram laikam privātajam sektoram ir jāsniedz pareizu investīcijas lēmumu pieņemšanai nepieciešamā skaidrība?*

Privātai nozarei viennozīmīgi ir nepieciešamas skaidras vidēja un ilgtermiņa politikas, lai pieņemtu pareizus lēmumus investīciju ieviešanai. Līdz šim noteikto ES emisiju samazināšanas mērķu spēkā stāšanās ir lielā mērā atkarīga no starptautiskajām sarunām par klimata politikas režīmu pēc 2012.gada, kas ir nestabilas un joprojām nedod skaidrību par laiku, kad tās varētu tikt pozitīvi noslēgtas. Vienlaikus tas dod drošību, ka ES vienpusēji neuzņemsies saistības, kas bremzē tās konkurētspēju un rada tirgus kropļojumus, nostādot ES uzņēmējus neizdevīgākā situācijā iepretim valstīm, kas neuzņemas stingrus klimata politikas mērķus.

1. *Kāds ir jūsu valsts zema oglekļa attīstības stratēģijas sagatavošanas pašreizējais stāvoklis, tai skaitā attiecībā uz īstermiņa pasākumiem energoefektivitātes jomā?*

Ir uzsākts darbs pie jaunās klimata politikas izstrādes, kas tiks balstīta uz siltumnīcefekta gāzu emisijas prognozēm (paredzēts izstrādāt līdz 2011.gada vidum). Klimata politikas izstrādē tiks ņemti vērā potenciālie emisiju samazināšanas pasākumi, to reālais emisiju samazināšanas potenciāls valstī, izmaksas emisiju samazināšanai vai ierobežošanai un potenciālie finansējuma avoti, piemēram, pašmāju finansējums u.tml.

Attiecībā uz energoefektivitātes pasākumiem, informējam, ka jau šobrīd Latvijā pastāv vairākas energoefektivitātes atbalsta programmas. Viena no šādām atbalsta programmām ir zaļo investīciju sistēma (Klimata pārmaiņu finanšu instruments, KPFI), kuras ietvaros jau no 2009.gada tiek īstenoti nozīmīgi ēku un rūpniecības procesu energoefektivitātes uzlabošanas, atjaunojamo energoresursu veicināšanas, inovatīvu klimata tehnoloģiju attīstības projekti un projekti emisiju samazināšanai transporta nozarē. Šobrīd zaļo investīciju sistēma tiek finansēta no noteiktā daudzuma vienību (*assigned amount units*, AAUs) pārdošanas, un paredzēts, ka sākot ar 2012.gadu tā tiks finansēta arī no emisijas kvotu izsoļu ieņēmumiem.

1. *Kā būtu jāfinansē ES un dalībvalstu līmeņa oglekļa emisiju ietilpības samazināšanas pasākumi, un kāda loma, jūsuprāt, ir izsoļu ienākumiem, kā arī inovatīviem instrumentiem privātā sektora investīciju veicināšanai?*

Latvija uzskata, ka valsts ekonomiskās attīstības pamatā jāievēro ilgtspējīgas attīstības princips, ievērojot vides un klimata politikas mērķus. Latvijai ir noteikti ambiciozi emisiju ierobežošanas mērķi, tādēļ, mūsuprāt, visi emisijas kvotu izsoļu ienākumi būtu jāiegulda nacionālo klimata mērķu sasniegšanai, ieviešot ilgtspējīgus un tālredzīgus pasākumus.

Latvija uzskata, ka privātam sektoram ir ļoti būtiska nozīme gan esošā, gan nākotnes politikas ieviešanā, tādēļ šim aspektam ir jāpievērš pastiprināta vērība, identificējot un novēršot šķēršļus, piemēram, investīciju kapitāla pieejamība, sarežģītas administratīvās procedūras, mainīgs normatīvais regulējums, kā arī ieviešot motivējošus pasākumus, piemēram, valsts līdzfinansējums pasākumu īstenošanā. Efektīvāk jāīsteno publiskās privātās partnerības piedāvātās iespējas, kuram lielāka nozīme būs ambiciozo nākotnes klimata politikas mērķu īstenošanā.

**3. Latvijas delegācija**:

Delegācijas vadītājs: **Raimonds Vējonis**, Vides aizsardzības un reģionālās attīstības ministrs;

**Žaneta Mikosa**, Vides aizsardzības un reģionālās attīstības ministrijas parlamentārā sekretāre;

**Andris Eglājs,** Vides aizsardzības un reģionālās attīstības ministrijasvalsts sekretāra vietnieks;

Vides aizsardzības un reģionālās

 attīstības ministrs R.Vējonis

Vīza: Vides aizsardzības un reģionālās

 attīstības ministrijas

valsts sekretārs G.Puķītis

21.03.2011. 17.00

2422

L.Leja,

67026512, Linda.Leja@vidm.gov.lv

I.Teibe

67026574, Iveta.Teibe@vidm.gov.lv